Enrique Louzado Moriano

Enrique Louzado Moriano, envestigaol i unu los puetas referentis ena literatura en castellanu i estremeñu del passau sigru.

Biografía
Tuvu nacéncia en Villanueva la Sierra, Caçris, nel 24 Abril el 1933. Hue professol diplomau Ussilial Letras i estuyó enos seminárius Cória i de Caçris. Nesti hue ordenau saceldoti nel 1958, pero acabijó secularizándusi i emprencipió a trebajal comu maestru nun colégiu privau placentinu.

Hueraparti la su labol docenti, Enrique escrebió en muchas revistas, comu Valbón, Alconétar u Alcántara i tamién el pedióricu Extremadura.

Nel Primer congreso sobre el extremeño celebrau en Carçailla dio una ponéncia, cuyu títulu hue "Costumbres jurídicas y tradicionales en el norte de Extremadura en relación con el extremeño". Amás hue unu los sócius hundaoris la associación APLEX.

Obra
La poesia de Louzado Moriano hue i es celebrá i reconocia pol destintus certámin literárius. Otuvu galardonis ena II Fiesta del Cerezo en Flor i las participacionis nel conculsu puéticu Ruta de la Plata huerun un éssitu: ganó el primel prémiu ena 3l i 9a eición ena categoria habla populal con Llanto i Otra vez vida al respetivi; con Capullino sonrosao otuvu el accesit ena 5a eición ena mesma categoria.

Espubricó Señales de los pasos i Tu espiga crecida, anque tien inéditus otrus trebajus comu  Postales de urgencia, En la estación de Dios. Las sus mijoris pieças están arrecogia en destintas antologias comu la Primera Antología de Poesía Extremeña, Cantores de la Virgen de la Montaña u ena Antología la puesia española los años 60 i 70.

Atijus p'ahuera
 Señales de los pasos... (obra en PDF). 
 Capullino sonrosao.

Bibliografia
 Martínez Terrón, L., Primera Antología de Poesía Extremeña, Caçris, ei. autol, 2005.

Categoría:Escrebioris estremeñus
Categoría:Escrebioris en estremeñu
Categoría:Escrebioris estremeñus en castellanu
Categoría:Puesia en estremeñu